Toeka: Baie voordele van vuurpyl-mieliestroper | Landbou
Toeka: Baie voordele van vuurpyl-mieliestroper
Die proefmodel van die Delmas 1000 van die kant gesien. Hierdie kompakte, vuurpylvormige mieliestroper word sommer op die trekker gemonteer. Nadat die oes af is, kan dit verwyder word.
Met die eerste oogopslag laat die Delmas 1000 'n mens dink aan 'n tamaai vuurpyl wat op 'n trekker gemonteer is. Dit verskil radikaal van enige bekende mieliestroper. Al die dorstoerusting is in die vuurpylvormige buis geleë.
Pleks van 'n skerp punt het hierdie "vuurpyl" 'n V-vormige neus met twee skerms aan weerskante. Hier word die mielieplante ingeneem en met behulp van 'n draaiende wurm teen 'n stilstaande lem afgesny. Hierdie wurm sleep die plante met koppe en al regstreeks en vinnig tot binne in die stroper.
Die pitte wat van die koppe gedors word, val saam met die kaf deur 'n konkaaf in 'n kleiner holte waar dit deur 'n tweede wurm na agter vervoer word. Daar word die pitte en kaf deur die lugstroom van 'n waaier geskei.